Jutlandia

Jutlandia (danese: Jylland) es le region que forma le parte west de Danmark e es le sol parte del pais que es unite con le terra con le continente europee. Con su 29.777 km2 Jutlandia constitue plus que 2/3 del area total de Danmark. Del urbe Skagen in nord a Padborg al frontiera con Germania in sud il ha 337 km. Le summitate de Jutlandia es separate del resto del peninsula per le fiord Limfjorden.

A Jutlandia es normalmente calculate omne insulas interior, inclusive Mors (363 km2) e insulas con connexiones fixe a Jutlandia, i.a. Als (312 km2). Anque le insulas Rømø, Fanø e Mandø situate al costa west justo al nord del frontiera german es calculate a Jutlandia.

Jutlandia ha 2,57 milliones de habitantes (2013). Quasi le medietate vive in le parte central.

Le secunde, le quarte e le quinte plus grande urbes de Danmark - respectivemente Aarhus con 256.018 habitantes, Aalborg con 106.916 e Esbjerg con 71.491 (2013) - es situate in Jutlandia. Il ha aeroportos national in Aarhus e Aalborg.

Le costa west de Jutlandia verso le Mar del Nord es considerate dur a causa del vento, ma il ha belle plagias numerose preter tote le costa, e specialmente le citate Skagen in le absolute nord de Jutlandia es cognoscite pro su plagia; ci duo mares, Kattegat e Skagerrak, se incontra, e on pote star con le pedes in cata mar. Skagen es le puncto le plus nord in Danmark, Blåvandshuk le plus west.

Le frontiera dano-german (68 km longe) ha cambiate multo durante le seculos a causa de numerose guerras. Illo esseva fixate in 1920 con le "reunification", quando le parte sud de Jutlandia - le nord de Schleswig - retornava a Danmark de Germania. Hodie il ha un grande minoritate german in le sud de Jutlandia e un grande minoritate danese in le nord de Germania.

Le nomine Jylland se data de 890 a anglese ancian Gotland e veni del notion popular jyde, originalmente le parola pro "homine".

Categoria:Danmark